《福孙表兄以心疾居山寺中屏妻子不茶不饭身备诸苦往视谈竟夕别去途中感赋》
清代·陈曾寿

荒寺翼峰尖，到门日已隤。寒犬出吠客，相见惊且哀。

忍述别后事，但问眠食佳。结构依崖根，厨灶分隅隈。

皑皑雪争席，屋漏淅若筛。诀绝妻子恩，甘此冰霜埋。

浮生觊不灭，劝我致敬斋。我闻十种仙，终竟伤歧乖。

矧兹幽痗疾，惝恍證奇侅。还恐泡幻影，起灭明镜台。

煮粥进园蔬，意厚难相陪。拥炉夜不煖，语寂凄风来。

乱离幸一合，继见何由谐。天明下山去，咽泪酸心怀。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。